
Οινούσσες, 24/04/2026



ΔΕΛΤΙΟ ΤΥΠΟΥ
ΘΕΜΑ: Πρόσκληση συμμετοχής σε δημόσια διαβούλευση για την οριστικοποίηση του Τοπικού Σχεδίου Δράσης GReco Islands του Δήμου Οινουσσών
	
Ο Δήμος Οινουσσών ενημερώνει για τη διεξαγωγή δημόσιας διαβούλευσης, η οποία πραγματοποιείται στο πλαίσιο της οριστικοποίησης του Τοπικού Σχεδίου Δράσης για τις Οινούσσες, στο πλαίσιο της εθνικής πρωτοβουλίας GReco Islands (ΕΣΠΑ 2021–2027).
Η παρούσα διαδικασία εντάσσεται ειδικότερα στο τελικό στάδιο διαμόρφωσης του Παραδοτέου ΠΕ-4 «Έκθεση Τοπικού Σχεδίου Δράσης» και αποσκοπεί στην ενσωμάτωση των απόψεων της τοπικής κοινωνίας πριν την οριστική διατύπωση του σχεδιασμού.
Το Τοπικό Σχέδιο Δράσης αποσκοπεί στη διαμόρφωση ενός συνεκτικού και ρεαλιστικού πλαισίου παρεμβάσεων για τη βιώσιμη ανάπτυξη του νησιού, καλύπτοντας τους βασικούς άξονες πολιτικής που αφορούν την ενεργειακή μετάβαση, τη βιώσιμη διαχείριση φυσικών πόρων, την προστασία του περιβάλλοντος, την ενίσχυση της επιχειρηματικότητας και της καινοτομίας, τον ψηφιακό μετασχηματισμό και την ανάπτυξη του ανθρώπινου δυναμικού.
Η διαδικασία διαβούλευσης αποτελεί βασικό εργαλείο συμμετοχικού σχεδιασμού, διασφαλίζοντας ότι οι προτεινόμενες παρεμβάσεις ανταποκρίνονται στις πραγματικές ανάγκες και προτεραιότητες των κατοίκων και των τοπικών φορέων, ενώ παράλληλα ενισχύει τη διαφάνεια και τη θεσμική τεκμηρίωση του τελικού σχεδίου.
Στο πλαίσιο αυτό, προσκαλούνται οι πολίτες, οι επαγγελματίες, οι εκπρόσωποι συλλογικών φορέων και κάθε ενδιαφερόμενος να συμμετάσχουν στην ανοικτή δημόσια συνάντηση διαβούλευσης, η οποία θα πραγματοποιηθεί διαδικτυακά μέσω της πλατφόρμας Microsoft Teams, την Τρίτη 28/04/2026 και ώρα 11:00.
Η διαδικασία υποστηρίζεται επιστημονικά από την ομάδα έργου της εταιρείας TREK Development Α.Ε., η οποία θα συντονίσει τη συλλογή και επεξεργασία των απόψεων.
Η ενεργή συμμετοχή όλων κρίνεται ιδιαίτερα σημαντική για τη διαμόρφωση ενός τεκμηριωμένου, εφαρμόσιμου και κοινωνικά αποδεκτού Τοπικού Σχεδίου Δράσης, το οποίο θα αντανακλά τις δυνατότητες και το αναπτυξιακό όραμα των Οινουσσών.


Πρόγραμμα Ανοικτής Δημόσιας Διαβούλευσης
για την υποστήριξη της οριστικοποίησης του Τοπικού Σχεδίου Δράσης GReco Islands του Δήμου Οινουσσών
Η δημόσια διαβούλευση θα πραγματοποιηθεί διαδικτυακά μέσω Microsoft Teams.
Ημερομηνία: Τρίτη 28/04/2026
Ώρα: 11:00 – 13:00
Σύνδεσμος συμμετοχής: Πατήστε εδώ για σύνδεση
Εναλλακτικός σύνδεσμος συμμετοχής:
https://teams.microsoft.com/meet/320717131947042?p=LOnOSUnNlhHUizMTD4
Συντονισμός διαδικασίας: Δήμος Οινουσσών – TREK Development Α.Ε.
11:00 – 11:10
Έναρξη εργασιών – Χαιρετισμός Δημάρχου και εισαγωγή στη διαδικασία διαβούλευσης
11:10 – 11:25
Παρουσίαση του πλαισίου του Τοπικού Σχεδίου Δράσης και των βασικών στρατηγικών κατευθύνσεων 
(Ομάδα έργου TREK Development Α.Ε.)
11:25 – 11:45
Παρουσίαση βασικών προτεινόμενων παρεμβάσεων ανά θεματικό πυλώνα προς συζήτηση και διαβούλευση
11:45 – 12:30
Διαβούλευση επί των προτεινόμενων παρεμβάσεων – υποβολή παρατηρήσεων, σχολίων και απόψεων από πολίτες και φορείς
12:30 – 12:50
Καταγραφή βασικών παρατηρήσεων και συζήτηση επί σημείων προς ενσωμάτωση κατά την οριστικοποίηση του ΠΕ-4 «Έκθεση Τοπικού Σχεδίου Δράσης»
12:50 – 13:00
Συμπεράσματα διαβούλευσης και λήξη συνάντησης
Ο ΔΗΜΑΡΧΟΣ ΟΙΝΟΥΣΣΩΝ
ΓΕΩΡΓΙΟΣ ΔΑΝΙΗΛ

